Krag-uitvoere na buurlande beperkDie Medupi-kragsentrale. (Foto: Hitachi Power Africa) Suid-Afrikaners is dalk keelvol vir beurtkrag, maar is beslis nie die enigstes wat moet sien kom klaar onder dié stelsel nie. Die krisis wat Eskom tans ervaar, het genoodsaak dat dié entiteit die uitvoer van krag na Suid-Afrika se buurlande moes opskort. Eskom is kragtens ŉ diskresionêre ooreenkoms verplig om krag aan dié lande te voorsien. Fase 2-beurtkrag geld Woensdag tot 23:00, nadat dit die afgelope week selfs tot fase 6 opgestoot is. In Zimbabwe het die staatsbeheerde Zesa Holdings, wat verantwoordelik is vir daardie land se kragvoorsiening, beurtkrag nou vir tot so lank as 24 uur op ŉ slag in werking gestel. Bloomberg berig Zesa het ŉ ooreenkoms om tot soveel as 400 MW krag deur Eskom vanaf Suid-Afrika in te voer. Maroela Media het vroeër berig dat ons buurlande Eskom miljoene rande skuld vir krag wat Suid-Afrika na hulle uitvoer. Zimbabwe, waar die krag vantevore soms tot 18 uur per dag afgeskakel word, se situasie is nou selfs meer benard. Groot dele van suidelike Afrika gaan nou al ŉ hele paar jaar gebuk onder ŉ geweldige droogte en dít het onder meer beteken Zimbabwe se hidro-kragstelsel funksioneer nie naastenby soos dit moet nie. Dié land se hoofsteenkoolkragsentrale, Hwange, gaan boonop gedurig gebuk onder onbeplande instandhoudingswerk. Suid-Afrika voer ook, wanneer die situasie dit toelaat, 300 MW na Zambië uit. In September vanjaar het die land ŉ tekort van 750 MW gehad weens lae watervlakke by sy damme wat hidroëlektrisiteit opwek. Zesco, Zambië se kragvoorsiener, stel ook beurtkrag in dié land in. Eskom het by navraag gesê in sommige gevalle het hy bindende kontrakte met ander lande of selfs maatskappye in ander lande om hulle van ŉ bepaalde hoeveelheid elektrisiteit te voorsien, maar dat verskaffing aan dié kliënte ingeperk word sodra die situasie hier dit vereis. Volgens Eskom word beurtkrag nié in Suid-Afrika in werking gestel sonder dat voorsiening aan sy buitelandse kliënte óók ingeperk word nie. Die kragverskaffer sê Suid-Afrika voer onder meer daagliks 1 500 MW vanaf Mosambiek in en hoewel dit ŉ bydrae lewer om die ligte aan te hou, is dit nie genoeg om beurtkrag hier heeltemal te verhoed nie.